Diari Oficial de la Generalitat Valenciana


Sumari del DOGV 9484, del 05-12-2022 (2022/11031)

RESOLUCIÓ de 29 de novembre de 2022, de la Direcció General de Formació Professional i Ensenyaments de Règim Especial, per la qual s'estableix el procediment d'autorització o renovació per a ens territorials (municipis i províncies), mancomunitats, institucions sense ànim de lucre i centres docents privats i privats específics d'Educació Especial, per a impartir programes formatius de qualificació bàsica de la Comunitat Valenciana en el curs 2023-2024.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9484

Data del DOGV
:   05-12-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/11037


Data del document
:   29-11-2022

Organisme emissor
:   Conselleria d'Educació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport

RESOLUCIÓ de 29 de novembre de 2022, de la Direcció General de Formació Professional i Ensenyaments de Règim Especial, per la qual s'estableix el procediment d'autorització o renovació per a ens territorials (municipis i províncies), mancomunitats, institucions sense ànim de lucre i centres docents privats i privats específics d'Educació Especial, per a impartir programes formatius de qualificació bàsica de la Comunitat Valenciana en el curs 2023-2024. [2022/11761]  
  
  
L'Ordre 73/2014, de 26 d'agost, de la Conselleria d'Educació, Cultura i Esport, regula els programes formatius de qualificació bàsica de la Comunitat Valenciana; aquests programes són una oferta formativa, adaptada a les necessitats específiques de l'alumnat que ha abandonat l'ensenyament reglat sense haver aconseguit els objectius previstos en l'Educació Secundària Obligatòria o que presenta necessitats educatives especials associades a condicions personals de discapacitat o trastorns greus de conducta que hagen impedit la consecució d'aquests estudis secundaris; els dits programes tenen com a última finalitat facilitar la inserció sociolaboral d'aquests col·lectius.  
Segons el que es disposa en l'article 30.1 i 2 de l'ordre esmentada, correspon a la conselleria amb competències en matèria d'educació, a través de la direcció general competent, autoritzar els programes formatius de qualificació bàsica en qualsevol de les seues modalitats; aquesta autorització per a impartir els programes estarà desvinculada de la subvenció pública d'aquests.  
D'altra banda, l'Ordre 31/2022, de 13 de maig, de la Conselleria d'Educació, Cultura i Esport, aprova les bases reguladores de la concessió d'ajudes per a impartir els programes formatius de qualificació bàsica.  
Amb la finalitat d'adequar el procediment a la normativa vigent, la present resolució regula el procediment d'autorització o renovació per als ens territorials (municipis i províncies), mancomunitats, institucions sense ànim de lucre i centres docents privats i privats específics d'educació especial, que desitgen impartir programes formatius de qualificació bàsica de la Comunitat Valenciana per al curs 2023-2024; es deslliga, per tant, el procediment de sol·licitud d'autorització per a la impartició d'aquests programes, del procediment de sol·licitud i adjudicació de subvenció establit en l'Ordre 41/2006 i les seues corresponents convocatòries.  
Segons l'article 9 del Decret 173/2020, de 30 de octubre, del Consell, d'aprovació del Reglament orgànic i funcional de la Conselleria d'Educació, Cultura i Esport, correspon a la Direcció General de Formació Professional i Ensenyaments de Règim Especial, entre altres funcions, promoure el desenvolupament de la Formació Professional adequant-la a les necessitats socioproductives, amb la finalitat de donar resposta al teixit productiu de la Comunitat Valenciana i elevar els nivells d'ocupabilitat. I en concret, l'ordenament dels programes formatius de qualificació bàsica establit en l'article 13.2.b de l'Ordre 9/2021, de 7 de maig, de la Conselleria d'Educació, Cultura i Esport, de desplegament del Reglament orgànic i funcional de la Conselleria d'Educació, Cultura i Esport.  
Per tot això, i fent ús de les atribucions conferides per l'article 9.1 del Decret 173/2020, de 30 d'octubre, del Consell, d'aprovació del Reglament orgànic i funcional de la Conselleria d'Educació, Cultura i Esport i la resta de legislació aplicable, resolc:   
  
Primer. Objecte i àmbit d'aplicació  
1. La present resolució té com a objecte regular el procediment d'autorització o renovació per a impartir programes formatius de qualificació bàsica (PFQB), en les seues dues modalitats, ordinària i adaptada a persones amb necessitats educatives especials permanents, per a ens territorials (municipis i províncies), mancomunitats, institucions sense ànim de lucre i centres privats i privats específics d'educació especial.  
  
2. Podran sol·licitar la renovació tots els centres que estigueren autoritzats el curs escolar 2022-2023. En el cas que hi haja entitats autoritzades per al curs 2022-2023 que hagueren renunciat, si aquesta renúncia obeeix a falta d'alumnat després del procés d'admissió serà considerat a l'hora de concedir o no l'autorització.  
3. L'autorització administrativa s'entendrà concedida a partir del curs escolar 2023-2024, per la duració del programa.  
  
Segon. Forma i termini de tramitació i presentació de les sol·licituds  
1. Es presentaran tantes sol·licituds d'autorització o renovació com programes a autoritzar.  
La tramitació i presentació de sol·licituds es realitzarà exclusivament en la plataforma de tramitació de la GVA pel procediment telemàtic següent:  
https://www.gva.es/va/inicio/procedimientos'id\_proc=22739  
Per a realitzar la tramitació electrònica, els sol·licitants poden utilitzar qualsevol dels certificats admesos per la seu electrònica de la Generalitat.  
A més de realitzar-se directament, la tramitació electrònica es pot dur a terme mitjançant una persona representant autoritzada, identificada en el sistema de gestió de la representació de l'Agència de Tecnologia i Certificació Electrònica de la Comunitat Valenciana.  
Les incidències de tramitació electrònica relacionades amb qüestions tècniques informàtiques s'atendran mitjançant el correu:   
generalidad\_en\_dfu@yfb.hc  
Respecte als dubtes relacionats amb el contingut d'aquesta convocatòria seran atesos exclusivament a través del correu electrònic   
jufquzycsqm@rrr.ix  
2. La presentació de la sol·licitud i de la documentació preceptiva per altres mitjans diferents dels previstos determinarà l'exclusió d'ofici del procediment.  
Així mateix, qualsevol acte de notificació per part de l'Administració es durà a terme per via telemàtica, en l'adreça electrònica que figure en la sol·licitud presentada.  
3. El termini de presentació de les sol·licituds serà des del 9 de gener fins al 9 de febrer de 2023, tots dos inclusivament. L'incompliment d'aquest termini determinarà l'exclusió del procediment.  
  
Tercer. Documentació de sol·licitud de procediment d'autorització  
1. Per al procediment de sol·licitud, les entitats sol·licitants han d'aportar els següents documents:  
a) Annex I. Projecte socioeducatiu, model normalitzat que estarà disponible en l'apartat d'Impresos associats en la pàgina web:  
https://www.gva.es/va/inicio/procedimientos'id\_proc=22673  
b) En cas que l'entitat promotora siga una entitat territorial, haurà de presentar un certificat de l'acord de l'òrgan competent que autoritze la sol·licitud, datat dins del termini de presentació de sol·licituds. La resta de les entitats hauran d'aportar CIF i aquella documentació que acredite la capacitat de representació de l'entitat sol·licitant.  
c) Certificat de compliment de l'adequació de les instal·lacions, equipament i de les condicions mediambientals i sanitàries, signat per un arquitecte/a o arquitecte/a tècnic/a, així com el que s'estableix en l'article 46.1, apartats a i b del Reial decret 1147/2011, de 29 de juliol.  
  
d) Relació d'un mínim de tres empreses amb les quals l'entitat haja establit contacte de cara a la realització del mòdul de Formació en Centres de Treball (FCT) del seu alumnat.  
  
Quart. Documentació per a sol·licitar la renovació d'autorització  
1. En el cas que se sol·licite la renovació per a continuar impartint un programa formatiu de qualificació bàsica anteriorment autoritzat, es presentarà la següent documentació:  
a) Annex I. Projecte socioeducatiu per cada programa sol·licitat, en el model normalitzat que estarà disponible en l'apartat d'Impresos associats en la pàgina web:  
https://www.gva.es/va/inicio/procedimientos'id\_proc=22614  
b) Certificat del legal representant de l'entitat, en el qual conste que no ha existit cap variació en les condicions certificades per l'arquitecte tècnic o arquitecta tècnica respecte del compliment de l'adequació de les instal·lacions, equipament i de les condicions mediambientals i sanitàries, sempre que la data del dit certificat no siga superior a cinc anys en el moment de la sol·licitud de la renovació; en cas contrari s'haurà d'aportar un nou certificat d'adequació d'instal·lacions, en les mateixes condicions de l'apartat tercer punt 1.c) anterior.  
c) Informe de la Inspecció d'Educació segons model normalitzat (annex II).  
d) Relació d'un mínim de tres empreses amb les quals l'entitat haja establit contacte de cara a la realització del mòdul de Formació en Centres de Treball (FCT) del seu alumnat.  
  
Cinqué. Autorització o renovació de les sol·licituds  
1. La direcció general competent en matèria de Formació Professional és l'òrgan competent per a conéixer i resoldre el procediment d'autorització o renovació per a ens territorials (municipis i províncies), mancomunitats, institucions sense ànim de lucre i centres docents privats i privats específics d'Educació Especial, per a impartir programes formatius de qualificació bàsica de la Comunitat Valenciana en el curs 2023-2024.  
2. Per a la concessió de l'autorització, s'hauran de complir els següents requisits:  
a) Aportar els documents indicats en l'apartat tercer o quart de la present resolució; en cas contrari, les entitats sol·licitants quedaran excloses del procediment.  
b) Respecte del Projecte socioeducatiu (annex I), es requereix:  
- Complir el que s'estableix en l'Ordre 73/2014, de 26 d'agost, de la Conselleria d'Educació, Cultura i Esport, per la qual es regulen els programes formatius de qualificació bàsica en la Comunitat Valenciana.  
  
- Estar adequadament emplenat i justificat.  
- Contindre el disseny d'almenys una qualificació professional completa de nivell 1 del Catàleg nacional de qualificacions professionals.  
- Cada programa podrà incloure mòduls específics corresponents a més d'una qualificació professional, però en tot cas haurà de permetre l'obtenció d'almenys una qualificació completa de nivell 1.  
- En el cas d'existir un títol de Formació Professional de grau bàsic que contemple les unitats de competència d'una qualificació de nivell 1 del Catàleg nacional de qualificacions professionals, el currículum dels mòduls professionals associats a aquesta serà l'establit en el currículum d'aquest títol.  
3. Els documents a presentar, o, en general, els documents que hagen d'estar signats o segellats, hauran d'adjuntar-se en format PDF perquè siguen vàlids a l'efecte de la tramitació telemàtica  
  
Sisé. Esmena  
1. D'acord amb el que es preveu en l'article 68 de la Llei 39/2015, d'1 d'octubre, del procediment administratiu comú de les administracions públiques, la Direcció General de Formació Professional i Ensenyaments de Règim Especial podrà requerir documentació o aclariments a la persona sol·licitant, perquè en 10 dies hàbils atenga el requeriment; si no ho fa, es considerarà que desisteix de la sol·licitud.  
2. En el cas que es produïsca l'exclusió d'alguna entitat sol·licitant, la resolució d'autorització o renovació recollirà aquesta circumstància a l'efecte de notificació, i s'hi indicaran els motius de l'exclusió. Aquesta resolució es publicarà en el Diari Oficial de la Generalitat Valenciana.  
  
3. D'acord amb el que estableix l'article 45.1.b de la Llei 39/2015, d'1 d'octubre, del procediment administratiu comú de les administracions públiques, els actes administratius que afecten la totalitat de les entitats interessades es podran publicar en la pàgina web de la Conselleria d'Educació, Cultura i Esport.  
  
Seté. Normes generals sobre la realització dels programes  
1. Els programes hauran de ser organitzats i impartits pel mateix sol·licitant, i no s'admetrà la subcontractació, sense perjudici que es puguen contractar serveis professionals per a la impartició del programa formatiu.  
2. Quant a les normes generals sobre funcionament dels programes formatius de qualificació bàsica en les seues dues modalitats, impartits per les entitats indicades en aquesta resolució, s'atindrà al que es disposa en l'Ordre 73/2014, de 26 d'agost, a la present ordre i en allò que no contradiga cap de les anteriors, al projecte socioeducatiu d'actuació.  
  
Huité. Constitució de grups  
1. Per als programes formatius de qualificació bàsica ordinaris el nombre màxim d'alumnes serà de quinze, i en la modalitat adaptada a persones amb necessitats educatives especials permanents el nombre màxim d'alumnes serà de dotze.  
2. No obstant l'anterior, en la modalitat ordinària es podrà integrar alumnat amb necessitats educatives especials permanents fins a un màxim de dos per programa; es reduirà el nombre màxim d'alumnes en dos per cada alumne o alumna amb necessitats educatives especials permanents.  
3. El nombre mínim d'alumnes en cada modalitat, per a autoritzar el grup, es recull en l'article 16 de l'Ordre 73/2014, de 26 d'agost.  
  
  
Nové. Obligacions  
Són obligacions de les entitats autoritzades:  
1. Sotmetre's a la supervisió de l'inici i desenvolupament dels programes per la Inspecció d'Educació, en cas de detectar qualsevol anomalia la inspecció esmentada informarà la direcció general amb competències en matèria de Formació Professional.  
2. Una vegada autoritzat el programa, les entitats estan obligades a mantindre en funcionament el programa fins a la seua completa realització.  
3. Sol·licitar autorització expressa a la direcció general amb competències en matèria de Formació Professional, davant qualsevol variació substancial en el desenvolupament del programa.  
4. Aportar els recursos necessaris per al desenvolupament del programa.  
5. Contractar el professorat que complisca els requisits exigits per la normativa vigent, per a la impartició dels programes formatius de qualificació bàsica en les modalitats autoritzades.  
6. Respecte als requisits de titulació a complir pel professorat contractat, són els establits en l'article 20.2 i 20.4 de l'Ordre 73/2014, de 26 d'agost.  
7. No obstant l'anterior, els mòduls professionals específics associats a unitats de competència podran ser impartits per experts d'acreditada competència en la família professional corresponent i amb experiència en la formació de joves. Per al compliment d'aquests requisits es requereix amb caràcter simultani:  
a) Experiència laboral acreditada de l'expert d'un mínim de dos anys en l'àmbit de la unitat de competència a la qual estiga associada el mòdul, en funció del certificat de professionalitat corresponent; s'haurà d'aportar informe de vida laboral i certificat d'empresa on s'indique l'activitat realitzada.  
b) Experiència docent contrastada d'almenys 400 hores en els últims set anys en Formació Professional per a l'ocupació o del sistema educatiu; o formació en metodologia didàctica (certificat de professionalitat de formador ocupacional o certificat de professionalitat de docència de la Formació Professional per a l'ocupació, o equivalents).  
8. Subscriure i estar al corrent de pagament de les assegurances d'accidents i de responsabilitat civil específica per al programa que reculla la cobertura de l'alumnat, formadors o formadores i docents, mitjançant l'aportació de la pòlissa de l'assegurança o la carta de garantia. L'entitat estarà obligada a mantindre la cobertura d'aquestes assegurances durant tot el període de desenvolupament del programa, inclòs el període de Formació en Centres de Treball (FCT), en el qual l'alumnat romanga d'alta.  
L'assegurança d'accidents de l'alumnat es contractarà des de l'inici del programa i fins a la seua finalització, inclòs el període de FCT, i comprendrà l'accident in itinere, la relació d'alumnat, i almenys la següent cobertura i sempre sense franquícia:  
a) Assistència mèdica, farmacèutica i hospitalària per quantia il·limitada de qualsevol accident durant l'horari de desenvolupament del programa inclòs el període d'FCT, incloent-hi el temps necessari per al desplaçament de l'alumne o alumna des de la seua residència habitual al lloc d'impartició i realització del mòdul d'FCT. El desplaçament haurà de cobrir qualsevol mitjà de locomoció.  
b) Indemnització mínima de 12.020 euros per defunció i de 24.020 euros per invalidesa permanent i absoluta, derivades d'un accident en el desenvolupament del programa, inclòs el període d'FCT, o en el desplaçament al lloc d'impartició i de realització de les pràctiques (FCT).  
9. Sol·licitar dels docents del programa, així com de les persones instructores, prèviament a la realització del mòdul professional d'FCT, al càrrec del qual estiga alumnat menor d'edat, el certificat negatiu del Registre central de delinqüents sexuals. Aquests certificats seran custodiats per les mateixes entitats.  
10. Les entitats autoritzades hauran de realitzar tota la gestió documental en el desenvolupament del programa formatiu, mitjançant l'aplicació informàtica ITACA, i serà la Inspecció d'Educació la que exercisca el paper de supervisió d'aquest compliment, segons s'estableix en la present resolució, podent condicionar l'autorització en posteriors convocatòries, en funció dels informes realitzats.  
11. La falta de comunicació en els terminis esmentats o l'incompliment de les obligacions establides en els apartats anteriors comportarà la revocació de l'autorització o renovació concedida, llevat que aquesta omissió es dega a causes imprevistes, degudament justificades i comunicades en el moment en què es produïsquen.  
  
Desé. Terminis de resolució i publicació  
1. La direcció general amb competències en matèria de Formació Professional serà l'òrgan encarregat de la resolució de les sol·licituds d'autorització.  
2. El termini màxim de resolució i publicació serà fins al dia 31 de març de 2023.  
3. La resolució que resolga l'autorització o renovació per a impartir programes formatius de qualificació bàsica posarà fi a la via administrativa, i contra aquestes es podrà interposar potestativament un recurs de reposició davant el conseller d'Educació, Cultura i Esport en el termini d'un mes a comptar des de l'endemà de ser publicades o notificades, de conformitat amb el que es disposa en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé directament un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos a comptar des de l'endemà de ser notificada o publicada la resolució, d'acord amb el que estableixen els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa.  
  
Onzé. Renúncies  
En el termini de 15 dies, a partir de la data d'inici del programa segons el calendari escolar, les entitats autoritzades podran presentar renúncia mitjançant un escrit signat pel seu representant legal en el qual s'al·leguen les causes de tal renúncia.  
  
Dotzé. Supervisió de la Inspecció d'Educació  
La Inspecció d'Educació vetlarà per l'estricte compliment de la normativa que regula els programes formatius de qualificació professional bàsica, atenent les seues particularitats, així com l'adequat funcionament d'aquests.  
  
Tretzé. Memòria  
L'equip docent en finalitzar el programa elaborarà una memòria que formarà part de la memòria del centre, que s'incorporarà a l'aplicació ITACA, i serà supervisada per la Inspecció d'Educació, segons el que es disposa en l'article 31 de l'Ordre 73/2014, de 26 d'agost.  
  
Catorzé. Producció d'efectes  
Aquesta resolució tindrà efectes des de l'endemà de la publicació en el Diari Oficial de la Generalitat Valenciana.  
  
De conformitat amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, contra aquesta resolució, que posa fi a la via administrativa, les persones interessades podran interposar un recurs potestatiu de reposició o plantejar directament un recurs contenciós administratiu en els terminis i davant els òrgans que s'indiquen a continuació:  
a) Recurs potestatiu de reposició davant el conseller d'Educació, Cultura i Esport en el termini d'un mes a comptar des de l'endemà de ser publicada.  
b) Recurs contenciós administratiu davant el Tribunal Superior de Justícia de la Comunitat Valenciana en el termini de dos mesos a comptar des de l'endemà de ser publicada.  
  
València, 29 de novembre de 2022.- El director general de Formació Professional i Ensenyaments de Règim Especial: Manuel Gomicia Giménez.